
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Moldavsku, najmä na svoje uznesenie z 18. júna 2025 o správach Komisie o Moldavsku za roky 2023 a 2024[footnoteRef:1] a uznesenie z 9. októbra 2024 o posilnení odolnosti Moldavska voči zasahovaniu Ruska pred prezidentskými voľbami a ústavným referendom o integrácii do EÚ[footnoteRef:2], [1:  	Prijaté texty, P10_TA(2025)0131.]  [2:  	Ú. v. EÚ C, C/2025/204, 14.1.2025, ELI: http://data.europa.eu/eli/C/2025/204/oj.] 

–	so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej[footnoteRef:3], ktorá zahŕňa prehĺbenú a komplexnú zónu voľného obchodu, [3:  	Ú. v. EÚ L 260, 30.8.2014, s. 4, ELI: http://data.europa.eu/eli/agree_internation/2014/492/oj.] 

–	so zreteľom na závery Európskej rady o Moldavsku z 27. júna 2025,
–	so zreteľom na návštevu troch hláv štátov alebo predsedov vlád EÚ (Francúzsko, Nemecko a Poľsko) v Moldavsku 27. augusta 2025 a návštevu prezidenta Rumunska v Moldavsku 31. augusta 2025,
–	so zreteľom na návštevu prezidenta Moldavska na pôde Európskeho parlamentu 9. septembra 2025,
–	so zreteľom na spoločné vyhlásenie po prvom samite Moldavskej republiky a EÚ, ktorý sa konal 4. júla 2025,
–	so zreteľom na návštevu komisárky pre rozšírenie v Moldavsku 9. mája 2025 (Deň Európy),
–	so zreteľom na článok 136 ods. 2 a ods. 4 rokovacieho poriadku,
A.	keďže 28. septembra 2025 sa v Moldavskej republike uskutočnia parlamentné voľby, ktoré určia pokračujúcu demokratickú konsolidáciu krajiny a ďalší pokrok smerom k pristúpeniu k EÚ, ako aj jej budúcnosť ako slobodnej a zvrchovanej demokracie v rámci EÚ; keďže tieto parlamentné voľby sa budú konať v kontexte pokračujúceho zasahovania Ruska a jeho úsilia o destabilizáciu politického prostredia a demokratických volebných procesov v Moldavsku;
B.	keďže v Moldavsku sa 20. októbra 2024 uskutočnilo referendum, ktorého výsledok potvrdil, že pristúpenie k EÚ sa zakotví v moldavskej ústave, a to aj napriek bezprecedentnej úrovni manipulatívneho zasahovania Ruska s cieľom destabilizovať krajinu vrátane nezákonného financovania politických aktérov, dezinformačných kampaní a kybernetických útokov;
C.	keďže existuje množstvo správ o obnovených a zintenzívnených pokusoch o dezinformácie, destabilizáciu a zasahovanie zo strany Ruska a ruských zástupných aktérov s cieľom narušiť proces demokratických reforiem a európskej integrácie Moldavska, opätovne získať politickú kontrolu nad ním a ďalej zdokonaľovať hybridné taktiky voči Moldavsku, Ukrajine a ďalším európskym krajinám, ako napríklad nedávno v Rumunsku;
D.	keďže v nadväznosti na zasadnutie Najvyššej bezpečnostnej rady 30. júla 2025 predložila prezidentka Maia Sandu zistenia špecializovaných inštitúcií Moldavska o metódach hybridnej vojny, v ktorých identifikovala 10 hlavných nástrojov zahraničného zasahovania do politických a volebných procesov Moldavska;
E.	keďže 15. júla 2025 EÚ uložila reštriktívne opatrenia voči siedmim osobám a trom subjektom zodpovedným za konanie zamerané na destabilizáciu, narúšanie alebo ohrozovanie zvrchovanosti, nezávislosti, demokracie, právneho štátu a stability Moldavskej republiky; keďže tieto sankcie sú namierené proti blízkym spoločníkom Ilana Șora a zakázanej strane ȘOR, teda proti ľuďom, ktorí sa aktívne zapájajú do systémov kupovania hlasov a podplácania skorumpovaných politikov;
F.	keďže moldavská občianska spoločnosť a nezávislé médiá zohrávajú kľúčovú úlohu pri odhaľovaní dezinformácií, posilňovaní odolnosti a obrane demokratických hodnôt; keďže Moldavskej republike sa podarilo výrazne upevniť svoju demokraciu, pokračovať na ceste reforiem a rozvíjať vzťahy s EÚ; keďže zlepšenie demokratického systému krajiny sa odrazilo v jej pokroku v rôznych medzinárodných indexoch; keďže Moldavsko dosiahlo významný pokrok, pokiaľ ide o reformy súdnictva vrátane preverovania a reštrukturalizácie súdnictva, posilnenia jeho nezávislosti a zlepšenia protikorupčných predpisov; keďže pre stabilitu a odolnosť Moldavska voči škodlivému zasahovaniu je nevyhnutná dôvera verejnosti v demokratické inštitúcie;
G.	keďže pri nedávnej novinárskej investigatívnej činnosti, ktorá spočívala v infiltrácii siete strany ȘOR utajeným reportérom od roku 2024, sa zistilo, že boli založené stovky falošných účtov, ktoré využívali aktivisti z politického bloku Víťazstvo pod vedením Ilana Șora z Moskvy s cieľom šíriť na TikToku a Facebooku ruskú propagandu; keďže tento protieurópsky obsah, plne zosúladený s naratívmi Kremľa, bol systematicky monitorovaný a koordinovaný tajnými skupinami a kanálmi na Telegrame[footnoteRef:4]; [4:  	https:/www.zdg.md/en/kremlins-digital-army-an-undercover-investigation-its-paid-let-me-tell-you-its-paid-directly-from-moscow/.] 

H.	keďže je dôležité verejne preukázať neochvejnú solidaritu s moldavským ľudom, na ktorý má závažný vplyv útočná vojna Ruska proti Ukrajine, ako aj pokračujúce, cielené ruské hybridné hrozby, ktorých cieľom je politická destabilizácia krajiny, narušenie hospodárskej prosperity a oslabenie sociálnej súdržnosti;
I.	keďže podľa moldavských odhadov Rusko už vynaložilo viac ako 200 miliónov EUR – čo predstavuje viac ako 1 % HDP Moldavska – na propagandistické a informačné operácie v Moldavskej republike;
J.	keďže účasť delegácie Európskeho parlamentu na medzinárodnej volebnej pozorovateľskej misii Úradu pre demokratické inštitúcie a ľudské práva (ODIHR) Organizácie pre bezpečnosť a spoluprácu v Európe (OBSE) na moldavských parlamentných voľbách 28. septembra 2025 preukazuje odhodlanie Parlamentu podporovať integritu volebných procesov a posilňovať demokratické inštitúcie v Moldavsku;
K.	keďže Európska rada vo svojich záveroch z júna 2025 opätovne potvrdila plnú podporu Moldavska na ceste do EÚ a vyzvala Radu, aby podnikla ďalšie kroky v prístupovom procese; keďže rozširovanie EÚ je založené na prísnej podmienenosti a zásade, že každá kandidátska krajina sa posudzuje na základe dosiahnutých výsledkov a pokroku v reformách;
1.	vyjadruje solidaritu s ľudom Moldavskej republiky a opätovne zdôrazňuje svoju plnú podporu nezávislosti, zvrchovanosti a územnej celistvosti krajiny, ako aj jej úsiliu o obranu integrity jej demokratických procesov, zvrchovanosti jej rozhodnutí v oblasti zahraničnej politiky a sociálno-ekonomických vyhliadok jej ľudu; vyzýva preto Rusko, aby rešpektovalo nezávislosť, zvrchovanosť a územnú celistvosť Moldavska a prestalo sa pokúšať o narušenie ústavného poriadku a demokratických inštitúcií Moldavska;
2.	odsudzuje opakované pokusy Ruskej federácie, proruských oligarchov a miestnych zástupných aktérov podporovaných Ruskom o destabilizáciu Moldavska, podnecovanie rozporov v moldavskej spoločnosti, narúšanie demokracie krajiny a marenie jej pokroku na ceste k pristúpeniu k EÚ prostredníctvom hybridných útokov, manipulácie s dodávkami energie s cieľom dosiahnuť politické výsledky, nezákonného financovania politických aktérov a dezinformačných, manipulačných a zastrašovacích kampaní zameraných na organizácie občianskej spoločnosti a nezávislé médiá;
3.	odsudzuje zintenzívnenie ruských hybridných operácií a pokusov o zasahovanie pred parlamentnými voľbami, ktoré sa uskutočnia 28. septembra 2025, ktorých jasným cieľom je destabilizovať krajinu a zvrátiť jej demokratické smerovanie a zvrchované rozhodnutia, najmä v súvislosti s budúcim členstvom v EÚ;
4.	oceňuje príkladný záväzok Moldavska a stabilný pokrok v reformách súvisiacich s pristúpením k EÚ napriek významným vnútorným a vonkajším výzvam, medzi ktoré patrí rozsiahla ruská útočná vojna proti Ukrajine a cielené ruské hybridné hrozby voči Moldavsku, čo umožnilo začatie prístupových rokovaní v júni 2024, teda len šesť mesiacov po príslušnom rozhodnutí Európskej rady zo 14. decembra 2023 a menej než dva roky po podaní žiadosti Moldavska o členstvo v EÚ z 3. marca 2022; vyzýva Radu a Komisiu, aby dodržiavali zásadu dosiahnutých výsledkov tým, že každú kandidátsku krajinu individuálne posúdia a zabezpečia, aby pokrok v prístupových krokoch vrátane otvorenia kapitol rokovania závisel od jej vlastných úspechov a okolností; opätovne potvrdzuje svoju neochvejnú podporu vyhliadkam Moldavska na členstvo v EÚ; okrem toho naliehavo vyzýva Radu, aby urýchlene začala prístupové rokovania o klastri 1 (základné otázky) ako uznanie značného pokroku Moldavska pri napredovaní kľúčových reforiem;
5.	vyzýva EÚ, aby naďalej podporovala Moldavskú republiku pri zabezpečení konania slobodných, spravodlivých a transparentných volieb; zdôrazňuje kľúčovú úlohu medzinárodných pozorovateľov nielen pri monitorovaní volebného procesu, ale aj pri monitorovaní a dokumentovaní škodlivého zahraničného zasahovania vrátane dezinformácií, nezákonného financovania a koordinovaných kybernetických operácií a operácií ovplyvňovania;
6.	vyjadruje pevné presvedčenie, že schopnosť Moldavska konsolidovať svoj súčasný pokrok v reformách súvisiacich s pristúpením k EÚ a udržať ambiciózne tempo smerovania k členstvu v EÚ si bude vyžadovať silnú a skutočnú podporu jeho parlamentu;
7.	s uspokojením berie na vedomie úsilie EÚ o poskytnutie politickej podpory Moldavsku na najvyššej úrovni, najmä vôbec prvý samit EÚ – Moldavsko 4. júla 2025 v Kišiňove, návštevu hláv štátov alebo predsedov vlád EÚ (Francúzsko, Nemecko a Poľsko) v Moldavsku 27. augusta 2025 a návštevu prezidenta Rumunska v Moldavsku 31. augusta 2025, ktoré opätovne zdôraznili jasnú perspektívu Moldavska na vstup do EÚ na základe zásluh a rešpektovania demokratických zásad;
[bookmark: _Hlk194942091]8.	opätovne vyzýva EÚ, aby svoju politickú podporu naďalej dopĺňala o čoraz väčšiu finančnú a technickú podporu úsilia moldavskej vlády v boji proti zahraničnému zasahovaniu do demokratických procesov v krajine, a to aj prostredníctvom dodatočných sankčných zoznamov, ako sú zoznamy z 15. júla 2025, poskytnutím dodatočnej podpory partnerskej misii EÚ (EUPM) v Moldavsku, výmenou informácií o podozrivých finančných tokoch vrátane kryptomien a o nepriehľadných alebo nelegálnych finančných sieťach, výmenou odborných znalostí v oblasti zahraničnej manipulácie s informáciami a zahraničného zasahovania, bojom proti hybridným hrozbám a posilňovaním odolnosti; opätovne vyzýva moldavské orgány a EÚ, aby zvýšili podporu nezávislým médiám a prodemokratickej občianskej spoločnosti s cieľom umožniť novinárom na vnútroštátnej a regionálnej úrovni bojovať proti zahraničnej manipulácii s informáciami a zahraničnému zasahovaniu a posilniť digitálnu gramotnosť; víta oznámenie Komisie o novom regionálnom centre Európskeho strediska pre monitorovanie digitálnych médií (EDMO) na podporu Moldavska a Ukrajiny v boji proti dezinformáciám; naliehavo vyzýva všetky hlavné online platformy, najmä spoločnosti Meta, Google, Telegram, TikTok, Microsoft a Rakuten, aby úzko spolupracovali s moldavskými orgánmi, občianskou spoločnosťou a novým centrom EDMO; vyzýva Moldavsko, aby bezodkladne zosúladilo svoje právne predpisy s aktom EÚ o digitálnych trhoch[footnoteRef:5] a aktom o digitálnych službách[footnoteRef:6]; vyzýva Komisiu, aby Moldavsku v tejto súvislosti poskytla osobitnú podporu; [5:  	Nariadenie Európskeho parlamentu a Rady (EÚ) 2022/1925 zo 14. septembra 2022 o súťažeschopných a spravodlivých trhoch digitálneho sektora a o zmene smerníc (EÚ) 2019/1937 a (EÚ) 2020/1828 (Ú. v. EÚ L 265, 12.10.2022, s. 1, ELI: http://data.europa.eu/eli/reg/2022/1925/oj).]  [6:  	Nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj).] 

9.	nabáda moldavské orgány, aby v plnej miere využívali odborné znalosti EUPM na boj proti akýmkoľvek opakovaným zásahom do volieb pred parlamentnými voľbami, ktoré sa uskutočnia 28. septembra 2025; nabáda Európsku službu pre vonkajšiu činnosť a Komisiu, aby využili všetky dostupné nástroje EÚ na podporu Moldavska v boji proti hybridným hrozbám, a to aj prostredníctvom tímu rýchlej reakcie na hybridné hrozby, tímu rýchlej kybernetickej reakcie a rezervy na účely kybernetickej bezpečnosti; víta úsilie moldavského Centra pre strategickú komunikáciu a boj proti dezinformáciám v koordinácii boja proti zahraničnému zasahovaniu v rôznych moldavských inštitúciách a úsilie Národnej agentúry pre kybernetickú bezpečnosť a Národného inštitútu pre inovácie v oblasti kybernetickej bezpečnosti, a vyzýva EÚ, aby zvýšila svoju podporu tomuto úsiliu; opätovne zdôrazňuje, že je dôležité zlepšiť výmenu informácií a spravodajskú spoluprácu v oblasti bezpečnostných hrozieb medzi Moldavskom a EÚ a jej členskými štátmi; vyzýva EÚ, aby sa poučila zo skúseností získaných v Moldavsku, ktoré možno zužitkovať pri ochrane vlastných volebných procesov a demokratických inštitúcií EÚ;
10.	berie na vedomie, že Moldavsko sa dôsledne pripája k pozíciám EÚ v oblasti spoločnej zahraničnej a bezpečnostnej politiky, od roku 2024 uplatňuje partnerstvo s EÚ v oblasti bezpečnosti a obrany a prijalo novú stratégiu národnej obrany na obdobie 2024 – 2034; vyzýva preto členské štáty, aby zvýšili finančné prostriedky pre Moldavsko prostredníctvom Európskeho mierového nástroja, a to aj vzhľadom na opakované narúšanie moldavského vzdušného priestoru ruskými bezpilotnými lietadlami a riadenými strelami, a aby Moldavsko zahrnuli do spoločného obstarávania v oblasti obrany v rámci Programu pre európsky obranný priemysel; zdôrazňuje úlohu Moldavska v oblasti bezpečnosti a stability východnej hranice EÚ a čiernomorského regiónu v kontexte humanitárnej a energetickej krízy spôsobenej útočnou vojnou Ruska proti Ukrajine;
11.	vyzýva Ruskú federáciu, aby stiahla svoje vojenské jednotky, vybavenie a muníciu z podnesterskej oblasti a aby podporovala mierové riešenie konfliktu v súlade s medzinárodným právom a zvrchovanosťou a územnou celistvosťou Moldavska;
[bookmark: _Hlk196923727]12.	naliehavo vyzýva moldavské orgány, moldavskú občiansku spoločnosť a EÚ, aby posilnili strategickú komunikáciu, odhaľovali falošné naratívy o EÚ a jej politikách, ktoré šíri Rusko, a bojovali proti nim a vyzdvihovali konkrétne krátkodobé a dlhodobé prínosy pristúpenia k EÚ pre ľudí v celom Moldavsku s osobitným dôrazom na komunikáciu v regiónoch, ako je Gagauzsko, a v sociálno-ekonomicky znevýhodnených komunitách vo vidieckych oblastiach; vyhlasuje, že je pripravený naďalej podporovať Parlament Moldavska prostredníctvom vzájomne dohodnutých činností na podporu demokracie; odporúča preto, aby sa v plnej miere využila styčná kancelária Európskeho parlamentu v Kišiňove na šírenie informácií, boj proti dezinformáciám a podporu angažovanosti občanov, čím sa prispeje k posilneniu demokratickej odolnosti Moldavska; je hlboko znepokojený rozsiahlou kampaňou Ruska zneužívajúcou homofóbiu vrátane zastrašovania a fyzických útokov a vyzýva Komisiu, členské štáty a Moldavsko, aby investovali do odolnosti moldavskej spoločnosti tým, že budú presadzovať rovnosť pre všetkých bez ohľadu na sexuálnu orientáciu alebo rodovú identitu;
13.	konštatuje, že stratégia národnej bezpečnosti Ruska, ktorú prezident Putin schválil 31. decembra 2015 a ktorá vychádza z vojenskej doktríny z 25. decembra 2014, výslovne obhajuje tzv. tradičné ruské duchovné a morálne hodnoty pred vnímaným vplyvom Západu, čím preukazuje inštrumentalizáciu týchto hodnôt a ich inštitúcií zo strany Ruska na strategické účely; vyjadruje znepokojenie nad inštrumentalizáciou tzv. tradičných ruských hodnôt Ruskom a zdôrazňuje, že jedným z hlavných kanálov ruskej propagandy v Moldavsku je Moldavská pravoslávna cirkev pod jurisdikciou ruskej pravoslávnej cirkvi; zdôrazňuje, že Parlamentné zhromaždenie Rady Európy označilo v apríli 2024 ruskú pravoslávnu cirkev za nástroj kremeľskej propagandy a v auguste 2024 ju ekumenický patriarcha Konštantínopolu odsúdil ako militaristickú, etnicko-nacionalistickú a kacírsku; odsudzuje zastrašovanie duchovných pravoslávneho metropolu v Besarábii ruskými zástupnými aktérmi[footnoteRef:7]; [7:  	https://pace.coe.int/en/files/33808/html, https://www.thetablet.co.uk/news/bartholomew-accuses-russian-church-of-ethno-nationalist-heresy/.] 

14.	uznáva pravoslávnu Metropoliu Besarábie ako obeť sovietskeho útlaku; konštatuje, že po tom, čo sovietske orgány násilne zrušili pravoslávnu Metropoliu Besarábie, bola táto metropolia oficiálne uznaná až v roku 2002 na základe rozhodnutia Európskeho súdu pre ľudské práva;
15.	berie na vedomie významný prínos organizácií občianskej spoločnosti v boji proti dezinformáciám a škodlivému vplyvu protireformných politických aktérov a ruských zástupných aktérov, ako aj pri ochrane ľudských práv, podpore transparentnosti a monitorovaní správy vecí verejných a pokroku v demokratických reformách a reformách súvisiacich s pristúpením k EÚ;
16.	zdôrazňuje, že komplexná reforma justičného systému a boj proti korupcii majú zásadný význam pre odolnosť Moldavska voči zahraničnému zasahovaniu a hybridným hrozbám aj pre úspech demokratických reforiem a reforiem súvisiacich s pristúpením k EÚ; uznáva neustávajúce úsilie Moldavska o vybudovanie nezávislého, nestranného, zodpovedného a profesionálneho súdneho systému a dokončenie procesu preverovania do konca roka 2026; zdôrazňuje, že je potrebné zabezpečiť lepšiu koordináciu medzi všetkými kľúčovými protikorupčnými a justičnými inštitúciami s cieľom v plnej miere vykonať komplexné reformy v oblasti právneho štátu, dosiahnuť presvedčivé výsledky, pokiaľ ide o účinné stíhanie v prípadoch korupcie, pričom je nutné rešpektovať riadny proces a právo na spravodlivý proces, a zachovať dôveru verejnosti v demokratické inštitúcie a reformný proces; vyzýva preto budúcu vládu, aby zachovala súčasnú úroveň ambícií a dokončila reformy právneho štátu;
17.	zdôrazňuje kľúčový význam energetickej nezávislosti a prepojenosti pre zvýšenie odolnosti voči ruským hybridným hrozbám v odvetví energetiky, a preto požaduje rýchlejšie vykonávanie plánu rastu; odsudzuje pokračujúcu inštrumentalizáciu dodávok energie zo strany Ruska a víta pokrok Moldavska v oblasti diverzifikácie zdrojov energie, zavádzaní obnoviteľných zdrojov energie a systémov uskladňovania energie, znižovaní závislosti od ruského plynu a integrácie do trhu EÚ s energiou;
18.	vyjadruje Moldavskej republike uznanie za významný pokrok, ktorý dosiahla postupným vyradením ruských zdrojov energie, urýchlením dekarbonizácie a digitalizácie svojho energetického mixu a integráciou do trhu s energiou EÚ; opakuje svoju výzvu adresovanú EÚ a jej členským štátom, aby naďalej podporovali energetickú bezpečnosť Moldavska, podporovali budovanie a financovanie nových elektrických prepojení so susednými krajinami, presadzovali energetickú efektívnosť a využívali obnoviteľné zdroje energie a zásobníky energie v súlade s cieľmi stanovenými v jeho národnom energetickom a klimatickom pláne;
19.	víta bezproblémové prijatie plánu rastu pre Moldavsko s rozpočtom 1,9 miliardy EUR, ktorý predstavuje bezprecedentnú úroveň podpory určenej na posilnenie moldavského hospodárstva a napredovanie krajiny smerom k členstvu v EÚ prostredníctvom urýchlenia kľúčových reforiem v odvetviach, ako sú energetika, životné prostredie, digitálny sektor, doprava a iné; víta vyplatenie tranže predbežného financovania vo výške 270 miliónov EUR z plánu rastu s rozpočtom 1,9 miliardy EUR a vyzýva na urýchlené uvoľnenie prvej bežnej tranže na podporu kľúčových reforiem v oblasti infraštruktúry, ľudského kapitálu, rozvoja podnikania a digitálnej a zelenej transformácie; naliehavo vyzýva EÚ a Moldavsko, aby urýchlili postupnú integráciu krajiny do jednotného trhu EÚ s cieľom priniesť hmatateľné sociálno-ekonomické výhody ešte pred formálnym pristúpením k EÚ; víta nedávnu dohodu o preskúmaní a aktualizácii obchodných ustanovení prehĺbenej a komplexnej zóny voľného obchodu medzi EÚ a Moldavskom, ktorá poskytne lepší prístup na trh pre moldavský poľnohospodársky vývoz, ktorý ešte nebol liberalizovaný; podporuje začlenenie Moldavska do predvstupového nástroja v rámci budúceho viacročného finančného rámca; oceňuje rozhodnutie Rady z 25. júla 2025 začleniť Moldavsko do oblasti roamingu za vnútroštátne ceny od 1. januára 2026 v nadväznosti na podobné rozhodnutie týkajúce sa Ukrajiny, ktoré bolo prijaté 14. júla 2025;
20.	poveruje svoju predsedníčku, aby postúpila toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov, Rade Európy, Organizácii pre bezpečnosť a spoluprácu v Európe a prezidentke, vláde a parlamentu Moldavska.

